Nariadenie Komisie (ES) č. 812/2002
zo 16. mája 2002,
ktorým sa mení a dopĺňa nariadenie (ES) č. 883/2001 ustanovujúce podrobné pravidlá vykonávania nariadenia Rady (ES) č. 1493/1999, pokiaľ ide o obchodovanie s tretími krajinami s výrobkami vo vinárskom sektore
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom, [1] naposledy zmenené a doplnené nariadením (ES) č. 2585/2001 [2], a najmä na jeho články 63 a 72,
keďže:
(1) Dovoz vína v rámci koncesií stanovených v dohodách s určitými tretími krajinami podlieha predloženiu osvedčenia vydaného úradnými orgánmi alebo orgánmi úradne uznanými oboma zmluvnými stranami a subjektami uvedenými v zoznamoch, ktoré tieto strany spoločne vypracovali s cieľom toho, aby predmetné víno spĺňalo podmienky na prístup ku koncesiám.
(2) Členské štáty by mali zaslať Komisii zoznam úradných alebo úradne uznaných orgánov, ktoré navrhujú, aby tieto orgány vydávali osvedčenia tak, aby si Komisia tieto zoznamy mohla vypracovať a vzájomne vymieňať s dotknutými tretími krajinami. Na uľahčenie úloh týchto orgánov by sa zoznamy mali poskytovať vo vhodnej forme a na vhodnom médiu.
(3) Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Do nariadenia (ES) č. 883/2001 [3] sa týmto vkladá táto kapitola:
"KAPITOLA VIIa
OSOBITNÉ USTANOVENIA O VÝVOZE
Článok 34a
1. Členské štáty zašlú Komisii zoznam úradných alebo úradne uznaných orgánov, ktoré navrhujú, aby tieto orgány vydávali osvedčenia potvrdzujúce, že dané víno spĺňa podmienky na prístup ku koncesiám stanoveným v dohodách s tretími krajinami.
2. Komisia v mene spoločenstva koná spolu s dotknutými tretími krajinami pri vypracovávaní a vymieňaní zoznamu úradných orgánov splnomocnených na vystavovanie osvedčení uvedených v odseku 1 a ekvivalentného osvedčenia vydaného dotknutou treťou krajinou.
3. Komisia zabezpečí zoznam uvedený v odseku 2 vo forme a na médiu, ktoré považuje za vhodné."
Článok 2
Toto nariadenie nadobúda účinnosť štvrtý deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 16. mája 2002